text: Santa Oliva acull l'exposició 'Europa fa un milió d'anys'
  Una mostra itinerant que ja ha rebut més de 90.000 visites
  Algunes escenografies de la vida quotidiana a la prehistòria que inclou la mostra 'Europa fa un milió d'anys' CEDIDA
  Divendres, 12 Gener 2018 10:37
  L'exposició 'Europa fa un milió d'anys' arriba al monestir de Santa Maria al municipi de Santa Oliva a partir del dissabte 13 de gener. La mostra té l'objectiu d'ensenyar de forma didàctica i atractiva com era Europa fa un milió d'anys, i ja l'han visitada més de 90.000 persones després d'haver-se exhibit en altres localitats de Catalunya.
  El visitant podrà conèixer com era el continent europeu fa un milió d'anys, la seva diversitat i com convivien animals ara mítics, com el tigre dents de sabre, amb l'Homo antecessor. Així doncs, a través de plafons i reproduccions es constata com es van configurar els actuals continents i com les variacions climàtiques van determinar l'aparició d'una vegetació i fauna específiques en diferents localitzacions geogràfiques. El muntatge expositiu compta amb recreacions de paisatges de l'època i diferents escenografies, destaquen reproduccions a escala d'un Homotherium latidens, un gran felí, i de dos Homo antecessor.
  Aquesta exposició itinerant produïda per l'Institut català de Paleoecologia Humana i Evolució Social, arriba a Santa Oliva en el marc del programa 'Exposicions itinerants' que la Diputació de Tarragona posa a disposició dels ajuntaments. Aquesta iniciativa busca fomentar el dinamisme cultural i fer arribar l'oferta expositiva arreu de la demarcació. La inauguració, el dissabte 13 de gener a les 18 hores, comptarà amb la presència de Lluís batista, arqueòleg i museòleg de l'IPHES.
  La mostra es podrà visitar fins al 31 de gener, els dissabtes i diumenges de les 18.30 hores a les 20 hores, es podran concertar visites a través de l'Ajuntament de Santa Oliva.